“เครือซีพี” จับมือ “สภากาชาดไทย” ชวนคนรุ่นใหม่บริจาค “อวัยวะ-ดวงตา”
“เครือซีพี” จับมือ “สภากาชาดไทย” เดินหน้าแคมเปญ “Let Them See Love 2022” เชิญชวนคนรุ่นใหม่ “โอนอวัยวะ-ดวงตา” แก่ผู้ที่กำลังรอคอยการปลูกถ่าย หวังต่อชีวิตเพื่อนมนุษย์ กว่า 23,138 ราย 
“เครือซีพี” จับมือ “สภากาชาดไทย” เดินหน้าแคมเปญ “Let Them See Love 2022” เชิญชวนคนรุ่นใหม่ “โอนอวัยวะ-ดวงตา” แก่ผู้ที่กำลังรอคอยการปลูกถ่าย หวังต่อชีวิตเพื่อนมนุษย์ กว่า 23,138 ราย 
11 ก.พ. 2565

นายแพทย์ วิศิษฏ์ ฐิตวัฒน์ ผู้อำนวยการ ศูนย์รับบริจาคอวัยวะ สภากาชาดไทย เปิดเผยว่า ตลอด 16 ปีมานี้ เครือเจริญโภคภัณฑ์ และกลุ่มทรู ได้สนับสนุนโครงการ “Let Them See Love” อย่างต่อเนื่อง สร้างการรับรู้แก่สาธารณชนในวงกว้าง แต่ยอดบริจาคก็ยังไม่เพียงพอกับความต้องการที่มีมากขึ้นทุกปี และสูงถึง 5,817 รายในปัจจุบัน
“ในปี 2564 ที่ผ่านมา ได้รับการบริจาคอวัยวะเพียง 190 รายเท่านั้น และนำไปปลูกถ่ายช่วยชีวิตผู้ป่วยได้ทั้งสิ้น 429 ราย   เนื่องจากติดข้อจำกัดหลายประการ ที่สำคัญคืออวัยวะที่จะนำมาปลูกถ่ายได้ ต้องมาจากผู้เสียชีวิตด้วยภาวะสมองตายเท่านั้น โดยเป็นภาวะเดียวที่เสียชีวิตแล้วแต่ยังมีเลือดไปเลี้ยงเนื้อเยื่ออยู่ และจำเป็นต้องดำเนินการให้แล้วเสร็จภายใน 72 ชั่วโมง พร้อมได้รับความยินยอมจากญาติผู้เสียชีวิตด้วย ทางศูนย์ฯจึงขอเชิญชวนคนรุ่นใหม่ร่วมกันแสดงพลัง ยื่นความจำนงเป็นผู้บริจาคได้ที่ www.letthemseelove.com”  นพ. วิศิษฏ์ กล่าว
ด้าน ผู้ช่วยศาสตราจารย์ แพทย์หญิง ลลิดา ปริยกนก ผู้อำนวยการศูนย์ดวงตา สภากาชาดไทย เปิดเผยว่า ศูนย์ดวงตา รู้สึกยินดีที่โครงการ “Let Them See Love” ร่วมขับเคลื่อนภารกิจบริจาคดวงตามาโดยตลอด ซึ่งทางศูนย์ฯมุ่งหวังว่าในปีนี้ผู้ได้รับการผ่าตัดเปลี่ยนกระจกตาจะมีจำนวนเพิ่มสูงขึ้นกว่าปี 2564 ที่มีเพียง 520 รายจากปัจจุบันที่ยังคงมีผู้รอคอยการมองเห็นมากถึง 17,321 ราย
“โดยสาเหตุหลักเป็นเพราะดวงตาที่ต้องการบริจาคจะต้องอยู่ในสภาพดีที่สุด ก่อนเริ่มเสื่อมสภาพ และเน่าเปื่อยหากเกินเวลา 6 ชั่วโมงหลังการเสียชีวิต ดังนั้นผู้แจ้งความประสงค์ควรพกบัตรผู้บริจาคติดตัวไว้ รวมทั้งบอกกล่าวให้ญาติรับทราบเจตจำนง และพร้อมโทรแจ้งศูนย์ดวงตาหลังผู้บริจาคเสียชีวิตทันที”  ผศ.พญ.ลลิดา กล่าว
ด้านนางรุ่งฟ้า เกียรติพจน์ ผู้บริหารด้านโครงการพิเศษ เครือเจริญโภคภัณฑ์ และผู้ช่วยบริหารงานประธานคณะกรรมการบริหาร บริษัท ทรู คอร์ปอเรชั่น จำกัด (มหาชน) หรือ TRUE เปิดเผยว่า เครือเจริญโภคภัณฑ์และกลุ่มทรู ร่วมกับศูนย์รับบริจาคอวัยวะ และศูนย์ดวงตา สภากาชาดไทย สานต่อโครงการ “Let Them See Love” ในเดือนแห่งความรักเป็นประจำทุกปี เพื่อรณรงค์ให้ทุกคนตระหนักถึงความสำคัญของการให้ พร้อมทั้งเชิญชวนให้เกิดการบริจาคอวัยวะและดวงตาอย่างต่อเนื่องและยั่งยืน อันสะท้อนความมุ่งมั่นของเครือฯ ในการสร้างเสริมให้ประชากรไทยมีสุขภาพและสุขภาวะที่ดี
โดยหวังพ้นจากอาการเจ็บป่วยและสามารถใช้ชีวิตได้อย่างปกติ มีโอกาสประกอบอาชีพ เพื่อสร้างประโยชน์และคุณค่าให้แก่ครอบครัว ชุมชนและประเทศชาติ ขับเคลื่อนหลักการความยั่งยืนครอบคลุมมิติทั้งด้านเศรษฐกิจ และสังคม
“ครั้งนี้ได้จับมือ บริษัท มันเดย์ พีเพิล จำกัด เปิดตัวภาพยนตร์โฆษณาใหม่ภายใต้แนวคิด “โอนอวัยวะ” เจาะกลุ่มคนยุคดิจิทัล สร้างความรู้สึกที่เข้าใจง่ายและจริงสุดในโลกยุคปัจจุบัน ที่ไม่ว่าอะไรก็โอนง่าย โอนไว โอนได้หมด เหมือนกับการบริจาคอวัยวะ-ดวงตาที่ไม่ใช่เรื่องไกลตัว ทุกคนสามารถแสดงความจำนงบริจาคได้ง่ายๆ เพราะในวันหนึ่งที่เราไม่ได้ใช้แล้ว อวัยวะเหล่านี้ยังเป็นประโยชน์ที่สามารถโอนให้คนอื่นใช้ต่อไปได้ อีกทั้งยังกระตุ้นให้ญาติและคนรอบตัวผู้เสียชีวิตด้วยสภาวะสมองตาย พิจารณาเรื่องการบริจาคอวัยวะและดวงตา” นางรุ่งฟ้า กล่าว
ทั้งนี้ สามารถช่วยกันบริจาคเงินสนับสนุนกระบวนการปลูกถ่ายอวัยวะผ่าน SMS ระบบ ทรูมูฟ เอช โดยพิมพ์ 10 เพื่อบริจาค 10 บาท* หรือ พิมพ์ 100 เพื่อบริจาค 100 บาท* โดยไม่หักค่าใช้จ่าย ส่งไปที่หมายเลข 91255 ตั้งแต่ 1 ก.พ. – 31 ธ.ค. 2565 (*ไม่รวมภาษีมูลค่าเพิ่ม)
นอกจากนี้สามารถบริจาคผ่านแอปพลิเคชัน ทรูมันนี่ วอลเล็ท หรือโอนเงินเข้าบัญชีออมทรัพย์ “ศูนย์ดวงตา สภากาชาดไทย” เลขที่บัญชี 045-231390-2 ธนาคาร ไทยพาณิชย์ สาขาสภากาชาดไทย หรือโอนเงินเข้าบัญชีออมทรัพย์ ชื่อบัญชี “ศูนย์รับบริจาคอวัยวะ สภากาชาดไทย” เลขที่บัญชี 023-1-25888-7 ธนาคาร กรุงไทย สาขา สุรวงศ์ ติดตามข้อมูลเพิ่มเติมได้ที่ www.letthemseelove.com และเฟซบุ๊ก https://www.facebook.com/CPGroupSustainability/ สามารถรับชมภาพยนตร์โฆษณาได้ที่ https://www.facebook.com/CPGroupSustainability/videos/2968205693490300/